Kristian Pihl Lorentzen (V), 2013-11-21:
Tilbage i starten af 2009 blev der dannet en Infrastrukturfond med knap 100 mia. kr., som i en bred forligskreds siden er blevet fordelt til en lang række vigtige projekter rundtomkring i landet.
Broderparten af de næsten 100 mia. kr. er gået til kollektiv trafik, så man må sige, at der under den tidligere regering virkelig blev sat gang i historiske investeringer inden for den kollektive trafik.
Et af de projekter, der i den forbindelse nød fremme, var, at vi i januar 2009 aftalte at afsætte 1,5 mia. kr. som statsligt bidrag til en forbedring af den kollektive trafik i Ring 3-korridoren vest for København.
Med trafikaftalen fra juni 2013 blev der – igen i den brede kreds – afsat yderligere 252 millioner statslige kroner til anlæggelse af en letbane i korridoren.
Desuden er der nu indgået en aftale om letbanens anlæg og drift imellem Transportministeriet – som repræsentant for staten – Region Hovedstaden og hele 11 kommuner på Vestegnen: Lyngby-Taarbæk, Gladsaxe, Herlev, Rødovre, Glostrup, Albertslund, Brøndby, Høje Taastrup, Hvidovre, Vallensbæk og Ishøj.
Regionen bidrager med 991 mio. kr. til anlæggelse af letbanen, mens de involverede kommuner tilsammen bidrager med 1,3 mia. kr.
Dermed bidrager staten med 40 pct. af anlægsudgifterne, regionen bidrager med 26 pct., og de 11 kommuner bidrager med tilsammen 34 pct.
Der er altså tale om et tiltrængt og meget bredt funderet projekt, der vil gavne rigtig mange borgere i form af et bedre kollektivt trafiktilbud på tværs af fingrene i Københavns fingerplan.
Den 27 km lange letbane med 27 stationer vil desuden give mulighed for mindre trængsel på Vestegnens befærdede veje, ved at flere af de rejsende af egen fri vilje – og det er vigtigt – kan vælge den kollektive transport, og det er et attraktivt tilbud.
Letbanen vil også skabe grobund for fornyelse af en række byrum med bedre og mere attraktive forhold for både de bløde trafikanter og de handlende i hele Ring 3-korridoren.
Med lovforslaget her, L 65, oprettes et interessentskab, der hedder Ring 3 Letbane I/S, som nu skal projektere, anlægge og drive letbanen.
Kort sagt: Vi giver med dette lovforslag Folketingets godkendelse og startskuddet til det store projekt.
Det samme gælder jo i Aarhus, hvor man er endnu længere fremme i processen.
Med hensyn til anlægsarbejdet i Ring 3 vil Venstre kraftigt opfordre til, at der planlægges med den kortest mulige anlægsperiode, altså med optimal fremdrift i arbejdet.
Desuden er det vigtigt, at anlægsarbejdet tilrettelægges, så trafikken på vejene i området generes mindst muligt.
Det er i øvrigt et generelt princip, som vi bør forfølge ved alle fremtidige trafikale anlægsprojekter samt i forbindelse med ledningsarbejder, der berører vejnettet; vi skal forstyrre trafikken på vejene mindst muligt.
En stor del af trængslen i f.eks. København skyldes jo alt, alt for langvarige gravearbejder, der optager vejbanerne, og som derved skaber unødig trængsel og tidsspilde.
Sammenfattende vil jeg sige, at letbanen i Ring 3-korridoren er et tiltrængt og visionært projekt, der vil være til glæde og gavn for rigtig mange mennesker, når banen forventeligt åbner i 2020.
Det anslås jo, at hele 13-14 millioner passagerer om året vil tage letbanen.
Venstre støtter lovforslaget.